NARIADENIE KOMISIE (ES) č. 1065/2009
z 5. novembra 2009,
ktorým sa ustanovujú osobitné opatrenia týkajúce sa pomoci na súkromné skladovanie bravčového mäsa, ustanovené v nariadení (ES) č. 1278/2008
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
so zreteľom na nariadenie Komisie (ES) č. 826/2008 z 20. augusta 2008, ktorým sa ustanovujú všeobecné pravidlá poskytovania pomoci Spoločenstva na súkromné skladovanie niektorých poľnohospodárskych produktov (2), a najmä na jeho článok 23 ods. 3,
keďže:
(1)
Po preskúmaní situácie sa ukázalo riziko veľkého nárastu počtu žiadostí o pomoc na súkromné skladovanie bravčového mäsa zavedeného nariadením Komisie (ES) č. 1278/2008 z 17. decembra 2008, ktorým sa prijímajú núdzové podporné opatrenia pre trh s bravčovým mäsom v podobe podpory na súkromné skladovanie v Írsku (3).
(2)
Preto je potrebné pozastaviť uplatňovanie systému podľa nariadenia (ES) č. 1278/2008 a zamietnuť príslušné žiadosti.
(3)
S cieľom vyhnúť sa špekuláciám by nariadenie malo nadobudnúť účinnosť dňom nasledujúcim po jeho uverejnení,
PRIJALA TOTO NARIADENIE:
Článok 1
1. Uplatňovanie nariadenia (ES) č. 1278/2008 sa týmto pozastavuje na obdobie od 8. novembra 2009 do 13. novembra 2009. Žiadosti o uzatvorenie zmlúv podané počas uvedenej lehoty sa neakceptujú.
2. Žiadosti podané od 3. novembra 2009, o ktorých prijatí by sa rozhodovalo počas obdobia uvedeného v prvom odseku, sa týmto zamietajú.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 5. novembra 2009